苦熱
作者：劉攽
朝代：宋

paragraphs: 生長自吳會，北遊逾十期。
來還遂衰老，衰老何用知。
六月江湖間，煩炎若蒸炊。
疇昔不憚暑，今者殊畏之。
纖絺置如仇，羽扇常自隨。
對案不得餐，膾炙成蒺藜。
憶我童稚歲，烈日猶奔馳。
鬥草出百品，承蜩睨喬枝。
磵顔不待濯，流汗始爲嬉。
自憐筋力便，豈謂天序移。
往聞終南間，盛夏含冰澌。
將家就高寒，長與卑濕辭。